2.3.3

Odbor zato meni, da je treba: a) oblikovati zakonodajne akte na ravni EU, ki bodo priznali status mladoletnikov brez spremstva, mladoletnih prosilcev za azil in mladoletnih žrtev trgovine z ljudmi in ki bodo spoštovali temeljne pravice mladoletnikov ter posebno potrebo po varstvu mladoletnikov. K temu sodijo natančni predpisi o: — oblikovanju posebnih postopkov za čim natančnejšo določitev starosti in identitete mladoletnika; — konkretnih ukrepih za preprečevanje zlorabe in goljufive uporabe sistemov varstva; — natančni določitvi pogojev za imenovanje skrbnika; — prednostni uporabi postopka za dajanje otrok v rejo; — priznanju pravic ob izpolnitvi osemnajstega leta starosti v zvezi s socialnim vključevanjem, po posvetovanju s pristojnim sodnim organom; — vzpostavitvi poizvedovalnih postopkov za iskanje članov družine s ciljem združevanja družin; — spodbujanju ukrepov za krepitev varnostnih mehanizmov v državah izvora; — vključevanju skupnosti in družin izvora; — določbah o pomoči pri vračanju v državo izvora, pri čemer je varstvo interesov mladoletnika prvotnega pomena, vedno pa je treba predhodno raziskati družinske razmere mladoletnika (ob upoštevanju mednarodnih konvencij o varstvu mladoletnikov, ki jih je podpisala država izvora); — določitvi postopkov in pogojev za oskrbo v nujnih primerih; — posvetovanju z mladoletnikom o ukrepih, ki se nanj nanašajo, pri čemer se zagotovi udeležba sodnih organov za obrambo njegovih interesov v zadnji instanci; b) oblikovati program decentraliziranih ukrepov v obliki mreže (Evropska mreža za varstvo mladoletnikov), namenjen mladoletnikom brez spremstva, ki bo nudil posebne storitve, ki bi bile lahko vključene v obstoječo mrežo socialnih storitev in bi obsegale ukrepe za sprejem, vključevanje ter podporo skupnostim in družinam izvora. Program bi prav tako spodbujal pilotne projekte lokalnih oblasti z decentraliziranim sodelovanjem na podlagi pobud, ki jih spodbujajo in izvajajo lokalne in regionalne oblasti v tesnem sodelovanju z nevladnimi organizacijami. Treba bi bilo določiti tudi merila za porazdelitev mladostnikov brez spremstva po vsej Evropski uniji. Odbor regij se obvezuje, da bo v ta namen zbral najboljše prakse lokalnih in regionalnih oblasti držav članic ter pripravil seznam izkušenj na področju sprejema, socialnega vključevanja ter združevanja družin. Za to bi lahko ustanovili nadzorni odbor, ki bi na licu mesta opazoval, pod kakšnimi pogoji se izvajajo ti ukrepi in po potrebi predlagal konkretne ukrepe za izboljšanje; c) v primerih, ko mladoletniki ostanejo v državi sprejema, sprejeti ukrepe za primerno vključitev teh mladoletnikov v šolski sistem, učenje jezika te države in seznanjanje z demokratičnimi vrednotami skupnosti, ki jih je sprejela; d) opredeliti glavna območja, iz katerih izvira ta oblika migracije, in na ta območja osredotočiti pobude s področja sodelovanja in sosedske politike ter posebne ukrepe za otroke in mladino, v katere je treba vključiti skupnosti izvora; e) dodeliti dovoljenja za bivanje z namenom socialnega varstva v sodelovanju z ministrstvi za notranje zadeve, da bi spodbudili rešitev mladoletnikov iz izkoriščevalskih krogov in se učinkovito borili proti kriminalnim organizacijam; f) vsaki dve leti organizirati evropsko konferenco na temo mladoletnikov brez spremstva, pripravljati podobne konference na nacionalni ravni ter skrbeti za to, da se bodo teh konferenc udeleževale tudi nevladne organizacije, združenja migrantov in druga združenja, dejavna na področju migracije; g) zagotoviti, da nacionalni in evropski organi v celoti financirajo sredstva za sprejem in vključevanje mladoletnikov brez spremstva.